
Stílus, elvárás és egyéni felelősség - PowerPoint prezentációk helyességének elemzése az iskolázottság függvényében

A kutatás során általános iskolások, középiskolások, felsőoktatásban tanulók és
felnőtt előadók prezentációit vizsgáltam meg. Arra kerestem a választ, hogy az egyes vizsgálati
csoportok milyen megoldásokat alkalmaznak a prezentációk szerkesztésénél, hogyan
használják a stílusokat, valamint azt, hogy a helyőrzőkön túl milyen további objektumokkal
bővítik a diákat. Megvizsgáltam továbbá a prezentációban előforduló sorok, szavak és
karakterek számát, ezek eloszlását, és az egyes csoportok közötti eltéréseket. A csoportok
közötti különbségeken túl, általánosan megfogalmazható, hogy az elrendezések közül a
legtöbb esetben a Címdia és a Cím és tartalom elrendezést használták helyesen, az 1–2 sorból
álló diák mellett a 10–15 soros a legjellemzőbb. A felsőoktatásban tanulók használták a
legkevesebb felesleges objektumot, míg a legtöbbet az általános és középiskolások. A
prezentációk diáinak a számát tekintve tapasztalható eltérés az egyes csoportok között,
ugyanakkor a szavak, a sorok és a karakterek számát vizsgálva nem találtunk szignifikáns
eltéréseket.



